Il-ħbieb ta' David Dawn kienu n-nies li ġew għand David f'Siklag, meta kien għadu magħluq minħabba Sawl bin Kis. Kienu huma wkoll fost il-qalbenin li għenuh fil-gwerra; imħarrġa fil-ġbid tal-qaws; iwaddbu bil-lemin u bix-xellug, ħaġar u vleġeġ, bil-qaws. Kienu kollha qraba ta' Sawl minn Benjamin. Il-kap kien Aħigħeżer; imbagħad Ġowas ulied Semajja ta' Gibgħa; Ġeżigħel u Pelet, ulied Għażmawet; Beraka u Ġeħu l-Għanatoti; Ismaja l-Gibgħuni, raġel qalbieni mit-tletin, u fuq it-tletin; Ġeremija, Ġagħsijel, Ġoħanan, Ġożabad minn Gedera; Elgħażaj Ġerimot, Bagħlija, Semarija, Seratija l-Ħarufi; Elkana, Issija, Għażarijel, Ġogħeżer, Ġasobgħam il-Koraħi, Gogħela, Żebadija, ulied Ġeroħam minn Gedor. Mill-Gadin marru għal ma' David fil-fortizza fid-deżert qalbenin ta' qawwa, nies imħarrġa għall-gwerra, armati bit-tarka u l-lanza, wiċċhom wiċċ l-iljuni u ħfief bħall-għażżiela fuq il-muntanji: Għeżer il-kap; Għobadija t-tieni; Elijab it-tielet; Mismanna r-raba'; Ġeremija l-ħames; Għattaj is-sitta; Elijel is-seba'; Ġoħanan it-tmienja; Elżabad id-disa'; Ġeremija l-għaxra; Makbannaj il-ħdax. Dawn kienu minn ulied Gad, kapijiet tal-qtajja'; l-iżgħar wieħed kien jikkmanda mija, u l-ikbar elf. Dawn kienu li qasmu l-Ġordan fl-ewwel xahar, meta s-soltu jkun mimli sa xfaru kollha, u ħarrbu lil dawk kollha li kienu fil-widien lejn il-Lvant u lejn il-Punent. U ġew ukoll uħud minn Benjamin u Ġuda għand David fil-fortizza. David ħareġ jilqagħhom u qalilhom: "Jekk intom ġejtu għandi bis-sliem biex tgħinuni, inkun qalb waħda magħkom; imma jekk intom ġejtu tqarrqu bija, u terħuni f'idejn l-għedewwa tiegħi - għalkemm m'hemm ebda qerq f'idejja, - jalla jarah Alla ta' missirijietna, u jagħmel ħaqq hu." Imbagħad l-ispirtu ġie fuq Għamasaj, il-kap tat-tletin, u qal: "Tiegħek, aħna, o David! Miegħek aħna bin Ġesse! Is-sliem, is-sliem għalik! U s-sliem lil min jgħinek, għax għenek Alla tiegħek." U David laqagħhom u għamilhom kapijiet fuq l-eżerċtu. U xi wħud minn Manassi marru għal ma' David, meta hu kien mar mal-Filistin għall-gwerra kontra Sawl. Iżda hu ma għenhomx, għaliex il-kbarat tal-Filistin ftiehmu u bagħtuh, għax qalu: "Li ma jmurx idur għal ma' sidu Sawl bi ħsara għal rasna." Meta ġie Siklag minn Manassi marru għal miegħu: Għadna, Ġożabad, Ġedigħajel, Mikiel, Ġożabad, Eliħu u Silletaj, kapijiet tal-eluf ta' Manassi. U dawn għenu lil David kontra l-qtajja' tal-ħallelin, għax kienu kollha nies qalbiena ta' qawwa kbira, u saru fizzjali fl-eżerċtu. Minn jum għal ieħor kienu dejjem ġejjin irġiel għand David biex jgħinuh, sakemm il-kamp tiegħu sar kbir daqs il-kamp ta' Alla. L-armata ta' David Dan hu l-għadd tal-kapijiet tal-qtajja' armati għall-gwerra, li ġew għand David f'Ħebron biex jgħaddulu s-saltna ta' Sawl skont il-kelma tal-Mulej. Ulied Ġuda armati bit-tarka u l-lanza; sitt elef u tmien mija, armati għall-gwerra. Minn ulied Simgħon, qalbenin ta' qawwa kbira għall-gwerra: sebat elef u mija. Minn ulied Levi, erbat elef u sitt mija. U Ġeħojada, kap tad-dar ta' Aron, u miegħu tlitt elef u seba' mija. Sadok, żagħżugħ qalbieni u ta' ħila, bi tnejn u għoxrin fizzjal minn dar missieru. U minn ulied Benjamin, ħut Sawl, tlitt elef, il-biċċa l-kbira minnhom sa dakinhar kienu jżommu mad-dar ta' Sawl. Minn ulied Efrajm, għoxrin elf u tmien mija, irġiel qalbiena u ta' ħila, u nies ta' isem f'dar missirijiethom. U minn nofs it-tribù ta' Manassi: tmintax-il elf, li kienu magħżula b'isimhom, biex jiġu u jagħmlu lil David sultan. U minn ulied Issakar, nies li kienu jafu jifhmu ż-żminijiet u jagħrfu x'għandu jagħmel Iżrael, mitejn kap tagħhom u ħuthom, ilkoll taħt il-kmand tagħhom. Minn Żebulun: ħamsin elf ruħ lesti għall-gwerra armati b'kull xorta ta' tagħmir għall-gwerra biex jgħinu lil David b'qalb sħiħa. U minn Naftali: elf fizzjal u magħhom sebgħa u tletin elf armati bit-tarka u l-lanza. U minn Dan: tmienja u għoxrin elf u sitt mitt ruħ lesti għall-gwerra. U minn Aser: erbgħin elf ruħ lesti għall-gwerra. Min-naħa l-oħra tal-Ġordan, mir-Rubenin, mill-Gadin u min-nofs tribù ta' Manassi: mija u għoxrin elf bl-armi kollha tal-gwerra. Dawn kollha kienu nies gwerriera, imqassmin għall-battalja, u ġew Ħebron bil-fehma sħiħa li jagħmlu lil David sultan fuq Iżrael kollu. U l-bqija ta' Iżrael kienu fehma waħda li jagħmlu lil David sultan. U baqgħu hemm tlitt ijiem ma' David, jieklu u jixorbu, għax ħuthom kienu lestewlhom kollox. U dawk ukoll li kienu joqogħdu fil-qrib tagħhom sa Issakar u Żebulun u Naftali, kienu ġiebu l-ikel fuq il-ħmir, iġmla, bgħula u gniedes: ħażniet tal-qamħ, tin imqadded, għenieqed taż-żbib, inbid u żejt, baqar u nagħaġ, kollox bil-ħafna, għax kien hemm il-ferħ f'Iżrael.